VENDIM

Nr. 11, datë 15.1.2026
MBI DISA NDRYSHIME NË VENDIMIN E BORDIT TË ERE-s NR. 262, DATË 21.10.2025, “MBI LICENCIMIN E SHOQËRISË ‘VIVID POWER’ SHPK NË VEPRIMTARINË E FURNIZIMIT TË ENERGJISË ELEKTRIKE”

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 113 të ligjit nr. 44/2015, “Kodi i Procedurave Administrative të Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.1.2026, mbasi shqyrtoi relacionin e përgatitur nga Drejtoria e Monitorimit të Tregut dhe Mbikëqyrjes së të Licencuarve me nr. 41/11 prot., datë 9.1.2026, “Mbi disa ndryshime në vendimin e Bordit të ERE-s nr. 262, datë 21.10.2025, ‘Mbi licencimin e shoqërisë ‘Vivid Power’ sh.p.k. në veprimtarinë e furnizimit të energjisë elektrike’”,

konstatoi se:

1. Të dhëna mbi shoqërinë “Vivid Power” sh.p.k.

- Bordi i ERE-s, me vendimin nr. 262, datë 21.10.2025, ka licencuar shoqërinë “Vivid Power” sh.p.k. në veprimtarinë e furnizimit të energjisë elektrike, për një afat 5-vjeçar (pesëvjeçar).
- Në pikën 2 të vendimit nr. 262/2025 është përcaktuar, se: “Me fillimin e operimit, shoqëria të depozitojë në ERE informacionin e përditësuar, në lidhje me sistemin IT dhe strukturën organizative me stafin teknik efektiv për ushtrimin e veprimtarisë së furnizimit të energjisë elektrike”.

- Në pikën 3 të vendimit nr. 262/2025 është përcaktuar se brenda datës 4.1.2026, shoqëria duhet të depozitojë në ERE kontratën e rinovuar të huapërdorjes për përdorimin e zyrave përfaqësuese të furnizuesit ose një dokument në lidhje me disponimin e tyre për periudhën e mbetur të licencës”.

- Në pikën 4 të vendimit nr. 262/2025 është përcaktuar se ky vendim është objekt rishikimi nga ERE në varësi të plotësimit/mosplotësimit të kushteve të vendosura në pikat 2 dhe 3.

2. Korrespondenca dhe dokumentacioni i depozituar nga shoqëria
- ERE, në kuadër të ndjekjes së kushteve të vendimit nr. 262/2025, me shkresën nr. 2923 prot., datë 21.11.2025, i ka kërkuar shoqërisë “Vivid Power” sh.p.k. informacion në lidhje me sistemin IT dhe strukturën organizative, si dhe depozitimin e dokumentacionit për disponimin e zyrave, me afat vlefshmërie të njëjtë me afatin e licencës, deri më 21.10.2030.

- Shoqëria “Vivid Power” sh.p.k., me shkresën e protokolluar në ERE me nr. 41 prot., datë 7.1.2026, ka depozituar informacion në kuadër të pikës 2 të vendimit nr. 262/2025, duke sqaruar se nuk ka filluar ende operimin në veprimtarinë e furnizimit dhe se për sa i përket sistemit IT dhe stafit, në vitet e para të operimit do të ketë suport nga shoqëria “GENER 2” sh.p.k.

- Në kuadër të plotësimit të pikës 3 të vendimit nr. 262/2025, shoqëria ka depozituar “Shtojcë nr. 1 e marrëveshjes së huapërdorjes, datë 4.1.2023”, të noterizuar me nr. rep. 6582, datë 29.12.2025, e nënshkruar midis shoqërisë “GENER 2” sh.p.k. (huadhënës) dhe shoqërisë “Vivid Power” sh.p.k. (huapërdorues), me objekt dhënien në përdorim të një posti pune në katin e 7-të të ndërtesës “ABA Business Center”, me adresë në rrugën “Papa Gjon Pali II”, Tiranë, për periudhën 5.1.2026–4.1.2031.

3. Analiza ligjore dhe vlerësimi
- Duke qenë se shoqëria nuk ka filluar ende operimin në veprimtarinë e furnizimit të energjisë elektrike, si dhe në zbatim të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, përkatësisht pikës 2.4, germa “b”, vlerësohet se kushti i lënë në pikën 2 të vendimit nr. 262/2025 duhet të mbetet i pandryshuar, deri në depozitimin e marrëveshjes për vënien në përdorim të shërbimit IT dhe paraqitjen e strukturës organizative me stafin teknik efektiv.

- Referuar dokumentacionit të depozituar për disponimin e zyrave, si dhe kërkesës së rregullores (pika 2.4, germa “c”), vlerësohet se shoqëria ka përmbushur kushtin e lënë në pikën 3 të vendimit nr. 262/2025, pasi afati i vlefshmërisë së kontratës (deri më 4.1.2031) mbulon periudhën e licencës (deri më 21.10.2030).

4. Nevoja për ndryshimin e vendimit
- Në mbështetje të nenit 113 të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të ndryshohet, shfuqizohet, apo anulohet, kryesisht nga organi publik që ka kompetencë për ta nxjerrë atë, vlerësohet se pika 3 e vendimit nr. 262/2025 duhet të shfuqizohet, ndërsa pika 4 e këtij vendimi vlerësohet të ndryshojë për të reflektuar faktin se rishikimi i vendimit lidhet vetëm me plotësimin ose mosplotësimin e kushtit të përcaktuar në pikën 2 të tij. 

- Me rishikimin e pikës 3 të këtij vendimi, lind nevoja për ndryshimin edhe të pikës 4 të tij, duke specifikuar rrethanat se kur mund të jetë objekt rishikimi ky vendim. Për rrjedhojë, vlerësohet ndryshimi i pikës 4 të vendimit të Bordit të ERE-s nr. 262, datë 21.10.2025, si me përmbajtje si vijon: “Ky vendim është objekt rishikimi nga ERE në varësi të plotësimit/mosplotësimit të kushtit të vendosur në pikën 2.”.

Për gjithë sa më sipër, Bordi i ERE-s

VENDOSI:

1. Miratimin e disa ndryshimeve në vendimin e ERE-s nr. 262, datë 21.10.2025, si vijon:

a) Pika 3 shfuqizohet:

b) Pika 4 ndryshon dhe bëhet:

“Ky vendim është objekt rishikimi nga ERE në varësi të plotësimit/mosplotësimit të kushtit të vendosur në pikën 2.”.

2. Drejtoria e Monitorimit të Tregut dhe Mbikëqyrjes së të Licencuarve të njoftojë shoqërinë “Vivid Power” sh.p.k., lidhur me vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

